Document ID: 32007D0390

KOMISJONI OTSUS,
7. juuni 2007,
IT-toe ja teavitamismeetmete kulude rahastamise kohta loomade tervishoiu ja heaolu valdkonnas 2007. aastal
(2007/390/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikleid 17, 37 ja 37a,
ning arvestades järgmist:
(1)
Komisjoni 30. detsembri 2002. aasta otsusega 2003/24/EÜ (ühtse veterinaariaalase elektroonilise süsteemi väljatöötamise kohta) (2) ette nähtud TRACES süsteemi veebimajutamise, haldamise ja hoolduse eest vastutab komisjon ning seega vajavad need ühenduse rahastamist. Selle rahalise toetuse aluseks on nõukogu otsuse 90/424/EMÜ artikkel 37a.
(2)
Nõukogu 21. detsembri 1982. aasta direktiivi 82/894/EMÜ (ühendusesisese loomahaigustest teatamise kohta) (3) põhjal komisjoni 1. märtsi 2005. aasta otsusega 2005/176/EÜ (milles sätestatakse loomahaigustest teatamise kodeeritud vorm ja koodid vastavalt nõukogu direktiivile 82/894/EMÜ) (4) loodud teatamise süsteemi peab vajalike tehnoloogiliste uuenduste abil ajakohastama. Ühenduse rahalise toetuse aluseks on nõukogu otsuse 90/424/EMÜ artikkel 37.
(3)
Teabepoliitika loomade tervishoiu ja heaolu vallas eeldab valdkonna tehnilisest ja teaduslikust arengust teavitamist. Ühenduse rahalise toetuse aluseks on nõukogu otsuse 90/424/EMÜ artikkel 17.
(4)
Käesolevat otsust käsitatakse rahastamisotsusena nõukogu 25. juuni 2002. aasta määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) (5) artikli 75 ja komisjoni 23. detsembri 2002. aasta määruse (EÜ, Euratom) nr 2342/2002 (millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad) (6) artikli 90 tähenduses.
(5)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON TEINUD JÄRGMISE OTSUSE:
Artikkel 1
TRACES
Komisjoni otsuses 2003/24/EÜ osutatud TRACES süsteemi veebimajutamiseks, haldamiseks ja hoolduseks on ette nähtud järgmised summad eesmärkide kaupa:
-
560 000 eurot süsteemi veebimajutamiseks;
-
440 000 eurot süsteemi kasutajate abistamiseks vajaliku logistilise toe jaoks;
-
200 000 eurot süsteemi juriidilise ja tehnilise arenguga ajakohastamiseks vajaliku hoolduse jaoks;
-
300 000 eurot vajaliku infotehnoloogilise arendustegevuse jaoks.
Artikkel 2
Loomahaigustest teatamise süsteem
Otsuses 2005/176/EÜ osutatud teatamissüsteemi ajakohastamiseks nähakse ette 150 000 eurot.
Artikkel 3
Teavitustegevus loomade tervishoiu ja heaolu valdkonnas
Pädevate ametiasutuste ja kodanike teavitamiseks loomade tervishoidu ja heaolu käsitlevate ühenduse õigusaktide kohta on komisjonile ette nähtud järgmised summad eesmärkide kaupa:
-
240 000 eurot loomade tervishoidu käsitleva teabe ja strateegia avaldamiseks ja levitamiseks;
-
130 000 eurot loomade heaolu käsitleva teabe ja strateegia avaldamiseks ja levitamiseks.
Artikkel 4
Lepingute sõlmimise kord
Lepingupartnerid valitakse olemasolevate raamlepingute või 2007. aasta jooksul välja kuulutatud pakkumiskutsete alusel.
Brüssel, 7. juuni 2007

Labels: 12
2
4
6